Dobro došli s ljetovanja, ministre, poručili su članovi Mladeži HDZ-a ministru poljoprivrede Tihomiru Jakovini kojeg su dočakali na aerodromu pri provratku s Balija. Jakovina je na Indoneziji boravio od 1. prosinca na radnom sastanku Svjetske trgovinske organizacije (WTO), čime su oni zgroženi i traže od Jakovine ali i od njegova šefa Zorana Milanovića ispriku svim građanima, a posebno prosvjetnim djelatnicima.

Prosvjetari su naime ovih dana doznali da neće biti za njihove putne naloge i ostale dodatke na plaću jer je resorni ministar Željko Jovanović probio budžet pa HDZ-ov podmladak smatra neprihvatljivim da Vlada tereti proračun "ovakvim službenim putovanjima kad istovremeno tvrdi da nema novca za isplatu putnih troškova prosvjetnim djelatnicima u mjesecu prosincu".

- Povod ovog neracionalnog postupka ministra Jakovine je radni sastanak WTO-a i to u tjednu kada se donosi jedan od najvažnijih dokumenata, Državni proračun i kada Vlada RH provodi rezanje troškova proračunskim korisnicima pravdajući se kako se ne mogu osigurati sredstva niti za one, javnosti neophodne, projekte, pišu u priopćenju.

Ministar poljoprivrede u razgovoru za RTL Danas odgovorio im je:

- Ovaj cirkus koji rade mladi HDZ-ovci, volio bih više da su u periodu njihove Vlade bili tako socijalno ili financijski ili ne znam kako osviješteni pa spriječili sve one krađe koje je Hrvatska doživjela. I Planinsku, INA-u, Fimi Mediju i sve ostalo, onda su šutjeli, sada rade jednostavno cirkus

Za troškove je kazao da su pokriveni iz europskog proračuna.